കെഎംഎസ്സിഎല് വാങ്ങിയ വാക്സിന് അര്ഹരെ സ്പോണ്സര് ചെയ്യാന് അവസരം തിരുവനന്തപുരം കേരള മെഡിക്കല് സര്വീസസ് കോര്പറേഷന് ലിമിറ്റഡ് വാങ്ങിയ കോവിഡ് വാക്സിന് സാമൂഹ്യമായി പിന്നോക്കം നില്ക്കുന്നവരും അതിഥിത്തൊഴിലാളികളും അസംഘടിതമേഖലയിലെ തൊഴിലാളികളുമടക്കമുള്ള അര്ഹര്ക്ക് ലഭ്യമാക്കും. ഇതിന്റെ ഭാഗമായി പൊതുജനങ്ങള്ക്ക് വാക്സിന് സ്പോണ്സര് ചെയ്യാനുള്ള അവസരം കെഎംഎസ്സിഎല് മുഖാന്തരം ഒരുക്കി. സ്പോണ്സര് എ ജാബ് എന്ന പേരില് ആരോഗ്യവകുപ്പ് ക്യാമ്ബയിന് തുടക്കം കുറിച്ചു. കെഎംഎസ്സിഎല്ലിന്റെ വെബ്സൈറ്റില് സ്പോണ്സര് എ ജാബ് എന്ന ഭാഗം തെരഞ്ഞെടുത്ത് ആര്ക്കും ഇതിന്റെ ഭാഗമാകാം. തദ്ദേശ സ്ഥാപനങ്ങള്ക്കും സ്പോണ്സറെ കണ്ടെത്താനാകും. ഒരാള്ക്ക് 50 ഡോസുവരെ സ്പോണ്സര് ചെയ്യാം. സ്വകാര്യ ആശുപത്രികളുമായി നടത്തിയ ചര്ച്ചയുടെ അടിസ്ഥാനത്തില് ഈ മേഖലയില് വിതരണം ചെയ്യുന്നതിനായി കെഎംഎസ്സിഎല് സെറം ഇന്സ്റ്റിറ്റ്യൂട്ടില്നിന്ന് പത്ത് ലക്ഷം ഡോസ് കോവിഷീല്ഡ് വാക്സിന് വാങ്ങിയിരുന്നു. ഒരു ഡോസ് 630 രൂപയ്ക്കാണ് വാങ്ങിയത്. സര്ക്കാര് വാങ്ങുന്ന വാക്സിന് നിശ്ചയിക്കപ്പെട്ട നിരക്കില് സ്വകാര്യ ആശുപത്രികള്ക്ക് വിതരണം ചെയ്യുന്നുണ്ട്. തദ്ദേശതലത്തില് സൗജന്യ വാക്സിന് വിതരണം സുഗമമായി നടക്കുന്നതിനാല് സ്വകാര്യ ആശുപത്രികള് കൂടുതല് വാക്സിന് വാങ്ങാന് മുന്നോട്ടുവന്നിരുന്നില്ല. 9,93,930 ഡോസ് ബാക്കിയുണ്ട്. ഈ സാഹചര്യത്തിലാണ് പുതിയ പദ്ധതിക്ക് രൂപം നല്കിയത്.